Det er en fin dag

«Det er en fin dag» er en sang med den norske humortrioen Prima Vera, opprinnelig utgitt 3. desember 1979 på albumet Salmer og sanger vi gjerne hiver. Sangen er innspilt 27.-30. august 1979 i Roger Arnhoff Studio i Oslo. Jonas Fjeld Band var musikere.

Inspirajonen til «Det er en fin dag» er jazz-låten «It's A Good Day» med Peggy Lee, innspilt og utgitt i 1946. Den ble skrevet av Lee og Dave Barbour. Tekstens budskap er i hovedtrekk det samme som det er i Prima Veras versjon. Trioen gjorde små justeringer på både akkorder og melodilinje; nok til at de kunne føre seg selv opp som komponister.

Prima Veras tekst henstiller lytteren til å se lyst på tilværelsen til tross for motgang. Tom Mathisen og Jahn Teigen veksler på å synge versene/mellomversene. Mathisen synger første, tredje og sjette vers (samt første mellomvers), mens Teigen trår til på andre, fjerde og femte vers (samt mellomvers nummer to).

Trioen fremførte «Det er en fin dag» for NRK i programmet Det er Norge som er bra! (sendt 12. januar 1980). Mathisen og Teigen sang etter playback på et dyrlegekontor. Herodes Falsk hadde rollen som dyrlege og hadde et ektepar som klienter. På bordet lå et hestehode, og ut ifra kroppsspråket, skjønner man at dyrlegen måtte overbevise det triste ekteparet (spilt av Erling Bonde og Turid Backer) at hesten faktisk var død og at all form for gjenoppliving ville vært nytteløst. Programmet Det er Norge som er bra! ble sendt i sin helhet 6. september 2014 i forbindelse med Komiprisen 2014 hvor Prima Vera ble tildelt Årets hederspris.

En gang på 1990-tallet hadde Teigen med seg sin datter Sara Skorgan Teigen og en venninne av henne bak i bilen. Teigen hadde på bilradioen og «Det er en fin dag» ble spilt. Det var første gang datteren hørte den og jentene lo godt i baksetet. Siden Teigen ikke sa noe til jentene mens sangen ble spilt, visste de ikke hvem som sang før det ble fortalt på radioen etter at sangen var ferdig.

Mathisen deltok i et Allsang på Grensen-program (sendt 14. august 2014 på TV 2; samme dag som Mathisen fylte 62 år) hvor han fremførte «Det er en fin dag». Her ble sangen kreditert Peggy Lee og Dave Barbour med ny norsk test ved Prima Vera. I samme program fremførte Mathisen også «Det er Norge som er bra». Elisabeth Andreassen fremførte sangen i TV 2 programmet Hver gang vi møtes (sendt 9. februar 2019) og hennes versjon var mer vise-preget.

I oktober 2021 skal det utgis en CD-samleboks med Prima Vera som heter De gærne har det godt... i boks! på plateselskapet C+C Records, etter flere utsettelser. Grunnlegger av plateselskapet er Christer Falck. 19. februar 2021 var Falck og Tom Mathisen gjester i Nitimen hvor de fortalte om både CD-boksen og albumserien Norske albumklassikere som Falck var initiativtaker for. Før «Det er en fin dag» ble spilt i programmet, hadde Mathisen følgende å si om teksten:

Det er jo en låt som er aktuell uansett. For uansett hvordan det går med deg, så vil du alltid finne et eller annet som på en måte vil være fint. Jeg blir jo ofte stoppet på byen innimellom av folk som gjerne vil høre den låta. Da føler jeg meg litt sånn presteaktig når jeg synger den for folk; slik at de får en bedre dag.

Andre utgivelser 
Best of Ebba – (samlealbum utgitt 15. januar 1981)
Absolute Prima Vera – (samlealbum  utgitt januar 1994)
The Prima Vera Show – konsert-versjon 1. Tom Mathisen introduserer sangen. Jahn Teigen trakterer akustisk gitar. Videre synger Teigen sine tildelte vers en oktav høyere enn det han gjør på studioversjonen. Opptaket stammer fra en konsert i ABC-teateret 12. mars 1983. Showet ble tatt opp på en spolebåndopptager og noen må tydeligvis ha kommet bort i spilleren mens opptaket pågikk. Det høres mot slutten der hastigheten plutselig blir ujevn. (konsertalbum, utgitt juni 1999)
 Prima Vera (a)live – (konsertfilm utgitt oktober 2001 – konsertversjon 2 fra oktober 2000)
 Det beste fra Prima Vera – (samlealbum utgitt 20. juni 2016)

Referanser 

Prima Vera-sanger
Sanger fra 1979
Sanger fremført på Hver gang vi møtes